Αθήνα, 9 Μαρτίου 2025

**ΑΝΑΚΟΙΝΩΣΗ**

**Ημερίδα Υποψηφίων Διδακτόρων/Διδακτορισσών**

Με επίκεντρο την έρευνα αιχμής στον χώρο της επικοινωνίας, πραγματοποιήθηκε το **Σάββατο 8 Μαρτίου 2025** η ημερίδα των υποψηφίων διδακτόρων-ισσών του Τμήματος Επικοινωνίας και Μέσων Μαζικής Ενημέρωσης του ΕΚΠΑ. Στην ημερίδα συμμετείχαν νέοι ερευνητές και ερευνήτριες του Τμήματος. Η παρουσίαση των εργασιών τους ανέδειξε τον διεπιστημονικό χαρακτήρα των επικοινωνιακών σπουδών, καθώς και το υψηλό επίπεδο της έρευνας που διεξάγεται στο Τμήμα, σε στενή σύνδεση με τις σύγχρονες εξελίξεις στο πεδίο της επικοινωνίας.

Οι εισηγήσεις κάλυψαν ένα ευρύ φάσμα θεματικών, όπως η κοινωνική και πολιτική ανάλυση της επικοινωνίας, οι επικοινωνιακές εφαρμογές στη μελέτη του πολιτισμού, του περιβάλλοντος και της τεχνολογίας, και η διερεύνηση των ψηφιακά διαμεσολαβημένων επικοινωνιακών φαινόμενων.

Κατά τη διάρκεια της ημερίδας, την οποία παρακολούθησαν διδάσκουσες και διδάσκοντες του Τμήματος, καθώς και ερευνήτριες και ερευνητές που δραστηριοποιούνται στο πεδίο της επικοινωνίας, αναπτύχθηκε ένας εποικοδομητικός διάλογος και ενισχύθηκε η εξωστρέφεια των ακαδημαϊκών εργασιών και η δημιουργία ενός συνεργατικού περιβάλλοντος.

Η ιδέα της ημερίδας των υποψηφίων διδακτόρων-ισσών του ΕΜΜΕ-ΕΚΠΑ υλοποιήθηκε για πρώτη φορά πριν από δέκα περίπου χρόνια, και έκτοτε αποτελεί θεσμό ιδιαίτερα σημαντικό για το Τμήμα. Στόχος είναι η καθιέρωση της διεξαγωγής της σε ετήσια βάση.

Το Τμήμα Επικοινωνίας και Μέσων Μαζικής Ενημέρωσης του ΕΚΠΑ επιδιώκει σταθερά την προαγωγή της έρευνας και την καλλιέργεια του επιστημονικού διαλόγου. Η ημερίδα αυτή αποδεικνύει ακόμη μία φορά τον πρωτοποριακό του ρόλο στη μελέτη ζητημάτων επικοινωνίας.